Návrh na dobudovanie koncových zdravotníckych pracovísk  v Slovenskej republike

Pre poskytovanie komplexnej zdravotnej starostlivosti najvyššieho typu pre obyvateľov celého Slovenska budú dovybavené vybrané všeobecné nemocnice na  tzv. koncové nemocnice (z ktorých pacienti nebudú odosielaní do ďalších zdravotníckych zariadení) a špecializované ústavy (zamerané na liečbu srdcovo-cievnych, onkologických, respiračných a detských ochorení, ako aj na rehabilitáciu). Tieto zdravotnícke zariadenia vykonávajú starostlivosť v rozsahu NsP II. typu pre obyvateľov svojho spádového územia, NsP III. typu pre obyvateľov príslušného regiónu a v rozsahu koncovej nemocnice pre občanov Slovenskej republiky a ústavných činiteľov.

Koncové zdravotnícke zariadenia boli vybrané na základe výsledkov auditu úrovne poskytovania zdravotnej starostlivosti v nemocniciach v jednotlivých regiónoch SR ako zdravotnícke zariadenia určené na liečbu najzávažnejších chorobných stavov a poskytovanie vysokošpecializovanej zdravotnej starostlivosti, ktorá si vyžaduje osobitné materiálno-technické vybavenie a personálne obsadenie. Vybrané zdravotnícke zariadenia sú určené aj na poskytovanie zdravotnej starostlivosti  pre ústavných činiteľov Slovenskej republiky. Ide o nasledovné zdravotnícke zariadenia, ktoré sa budú vzájomne dopĺňať ako tzv. koncové komplexy:

V západoslovenskom regióne: 
1.	FNsP akad. L. Dérera Bratislava s Nemocnicou Ministerstva obrany SR Bratislava,
2.	FN Mickiewiczova Bratislava s NsP Ružinov Bratislava,
3.	Detská fakultná nemocnica s poliklinikou Bratislava.

V stredoslovenskom regióne: 
NsP F.D.R. Banská Bystrica s Ústrednou vojenskou nemocnicou Ružomberok. 

Vo východoslovenskom regióne:
FN L. Pasteura Košice s FNsP Košice.

Okrem tzv. koncových zdravotníckych pracovísk budú zdravotnú starostlivosť zabezpečovať aj nasledovné vybrané špecializované ústavy:

Slovenský ústav srdcových a cievnych chorôb Bratislava,
Národný onkologický ústav Bratislava,
Onkologický ústav sv. Alžbety Bratislava a
Národné rehabilitačné centrum Kováčová.
 
      Pre medicínske odbory pre ktoré uvedené ústavy nemajú odborné alebo priestorové kapacity boli ustanovené komplementárne pracoviská. Sú to : Martinská fakultná nemocnica Martin, Vojenská letecká nemocnica Košice a VSŽ nemocnica Košice – Šaca.

Tieto zdravotnícke zariadenia je potrebné dovybaviť prístrojovou technikou podľa pripojenej tabuľky, ktorá obsahuje menovitý zoznam týchto pracovísk s finančnou kvantifikáciou kapitálových výdavkov vo výške 200 mil. Sk na rok 2001 ako aj á 200 mil. Sk na roky 2002 a 2003.